作者:陳著
標題:賀新郎
內容:北馬飛江過。畫圖中、花城柳郭，萬摧千挫。羌管直驚猿鶴夢，愁得千山翠鎖。有多少、風餐雨臥。回首西湖空濺淚，醉沈沈、輕擲金甌破。平地浪，如何嚲。君家志氣從來大。舞藍袍、牽絲幕外，肯饒他個。誰料腥埃妨闊步，孤瘦依然故我。待天有情時須可。且佔雪溪清絕處，看精神、全是梅花做。嫌暖飽，耐寒餓。